Bejaarde (94) glo vir Polo vermoorArgieffoto: ER24 Die polisie in KwaZulu-Natal ondersoek onder meer ŉ saak van moord nadat ŉ 94-jarige man Woensdagoggend dood in sy huis in Laurenceweg in Hayfields buite Pietermaritzburg aangetref is. Lt.kol. Thulani Zwane, woordvoerder van die polisie, het gesê polisiebeamptes het om 08:00 op ŉ huisroof gereageer. “By hul aankoms het hulle ŉ 94-jarige man [se liggaam] met wurgmerke aangetref. Hy is op die toneel dood verklaar,” het Zwane gesê. Volgens Zwane is nét ŉ wit Volkswagen Polo gesteel. Die polisie ondersoek sake van moord en huisroof. Maroela Media het vroeër berig Russel Meiring, ER24-woordvoerder, het gesê nadat paramedici die huis binnegegaan het, het hulle die man in ŉ plas bloed aangetref in een van die vertrekke. “Paramedici het hom ondersoek en vasgestel dat hy veelvuldige beserings opgedoen het.” Meiring het gesê blykbaar het die man se bure die polisie ontbied nadat hulle op sy lyk afgekom het.